BIZ พุ่งกระฉูด 19% “ออลไทม์ไฮ” ลุ้นกำไรปีนี้โตทะลักแตะ 186 ลบ. แถมตุน Backlog แน่น
BIZ พุ่งกระฉูด 19% “ออลไทม์ไฮ” ลุ้นกำไรปีนี้โตทะลักแตะ 186 ลบ. พร้อมเดินหน้าลุยประมูลงาน H2/64 เติม Backlog แน่น
BIZ พุ่งกระฉูด 19% “ออลไทม์ไฮ” ลุ้นกำไรปีนี้โตทะลักแตะ 186 ลบ. พร้อมเดินหน้าลุยประมูลงาน H2/64 เติม Backlog แน่น
6 ส.ค. 2564

ผู้สื่อข่าวรายงานว่า วันนี้(6 ส.ค.64) ราคาหุ้นบริษัท บิสซิเนสอะไลเม้นท์ จำกัด (มหาชน) หรือ BIZ ณ เวลา 16.15 น. อยู่ที่ระดับ 11.60 บาท บวก 1.85 บาท หรือ 18.97% สูงสุดที่ระดับ 11.60 บาท ต่ำสุดที่ระดับ 9.65 บาท ด้วยมูลค่าการซื้อขาย 177.46 ล้านบาท ทั้งนี้ราคาหุ้น ปรับตัวขึ้นทำจุดสูงสุดนับตั้งแต่เข้าตลาดเมื่อวันที่ 28 ก.ค.2559

โดยก่อนหน้านี้นายสมพงษ์ ชื่นกิติญานนท์ ประธานเจ้าหน้าที่บริหาร BIZ กล่าวว่า บริษัทได้เปิดแผนกกัญชาทางการแพทย์ตั้งแต่วันที่ 10 ก.ค.64 ที่ผ่านมา ณ โรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี โดยนำน้ำมันกัญชาที่ซื้อจากองค์การเภสัชกรรม (อภ.) มาช่วยเสริมด้านการลดอาการข้างเคียงในกระบวนการรักษาโรคมะเร็ง ควบคู่ไปกับการรักษาด้วยวิธีมาตรฐาน ทั้งการผ่าตัด การให้เคมีบำบัด และการฉายแสง
ทั้งนี้ บริษัทได้รับใบอนุญาตจากทางกระทรวงสาธารณสุขสำหรับการเปิดแผนกกัญชาการแพทย์และการสั่งซื้อกัญชา โดยจะต้องรายงานการใช้กัญชาทางการแพทย์ต่อกระทรวงสาธารณสุขอย่างต่อเนื่อง นอกจากนี้ยังต้องมีแพทย์ที่ผ่านการอบรมหลักสูตรการใช้กัญชาทางการแพทย์ มาเป็นคนประเมินการใช้กัญชาในแต่ละเคสอีกด้วย
สำหรับการดำเนินธุรกิจของบริษัทในปีนี้ นายสมพงษ์ กล่าวว่า บริษัทยังเดินหน้าประมูลงานอย่างต่อเนื่องในช่วงครึ่งปีหลังว่า  ซึ่งส่วนใหญ่เป็นงานของภาครัฐ มูลค่าโครงการไตรมาสละ 500-800 ล้านบาท คาดหวังจะได้งานประมาณครึ่งหนึ่งจากที่เข้าประมูล เพราะมีคู่แข่งน้อยราย
ปัจจุบัน บริษัทมีงานในมือ (Backlog) จำนวน 2,500 ล้านบาท คิดเป็นงานโครงการภาครัฐ 95-98% ซึ่งจะทยอยรับรู้ 80% ภายในปีนี้ แต่ก็ขึ้นอยู่กับสถานการณ์แพร่ระบาดโควิด-19 ด้วย 
“Backlog ของเราเป็นการเซ็นสัญญา จะรับรู้รายได้ก็ต่อเมื่อเราส่งมอบ ซึ่งการส่งมอบก็ขึ้นอยู่กับหลายปัจจัย แต่สถานการณ์โควิด-19 ในปัจจุบันยังไม่กระทบมากเท่าไหร่นัก แม้ว่าจะยังพอสามารถส่งมอบไปได้ตามที่วางแผนไว้ แต่ก็คงต้องจับตาดูมาตรการภาครัฐต่อไป” นายสมพงษ์ กล่าว
นายสงพงษ์ ยังกล่าวถึงเครื่องมือแพทย์ที่เกี่ยวข้องกับโรคโควิด-19ว่า แม้ในช่วงนี้สินค้าดังกล่าวจะเป็นที่ต้องการในตลาดอย่างมาก เช่น Rapid Test หรือ เครื่องช่วยหายใจ แต่ทางบริษัทยังคงขอติดตามสถานการณ์ต่อไปก่อนว่าจะทำการนำเข้าหรือไม่ เพราะยังมองว่าเครื่องมือแพทย์ที่เกี่ยวกับโรคโควิด-19 นั้นเป็นสินค้า Emergency ซึ่งต้องประเมินต่อว่าจะเป็นความต้องการในระยะยาวหรือไม่
บริษัทหลักทรัพย์ โกลเบล็ก จำกัด ระบุในบทวิเคราะห์เมื่อวันที่ (9 ก.ค. 2564) โดยประเมินต่อหุ้น BIZ ว่า ได้ปรับเพิ่มประมาณการรายได้ปี 2564 จาก 2.20 พันล้านบาท สู่ 2.80 พันล้านบาท เติบโต 267% จากงวดเดียวกันของปีก่อน และปรับเพิ่มประมาณกำไรสุทธิปี 2564 จาก 115 ล้านบาท สู่ 186 ล้านบาท เติบโต 319% จากงวดเดียวกันของปีก่อน โดยรายได้ดังกล่าวมี Backlog รองรับแล้ว 2 พันล้านบาท (รายได้ไตรมาส 1/2564 อยู่ที่ 550 ล้านบาท) ที่คาดว่าจะส่งมอบภายในปี 2564 และมีรายได้จากการบริการและโรงพยาบาลอีกราว 270 ล้านบาท